Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: támogatás átcsoportosításával csökkentheti az adott intézmény éves költségvetését. Ezt a lehetőséget a helyi önkormányzatokról szóló 1990. évi LXV. törvény 84. § (2) bekezdése biztosítja számára.
Paragraph Index: 771

(3) a magyarországi kisebbségi jogrendszer nem elégszik meg a megkülönböztetés tilalmával, hanem előírja a különböző hátrányok kiegyenlítését szolgáló pozitív intézkedések rendszerének alkalmazását is. Nyilvánvalóan nem tekinthetőek hátrányos megkülönböztetésnek azok a hátrányok, melyek a kisebbségekhez és a többséghez tartozó tanulókat egyaránt sújtják (például bizonyos szociális problémák), amelyek a jog vagy az oktatáspolitika eszközrendszerével felszámolhatatlanok (például a lakóhelyi szegregáció miatt keletkező rendszerszintű oktatási elkülönülés), s amelyek bár kizárólag kisebbséghez tartozó tanulókat sújtanak, viszont az érintettek döntésén alapulnak (például rosszul működő kisebbségi intézmények). Mivel a hátrányos megkülönböztetés erőteljesen kontextuális jelenség, szükségesnek tartjuk kijelölni azt a viszonyrendszert, amelyen belül bizonyos oktatási helyzetek a kisebbségekhez tartozó tanulók szempontjából hátrányok forrásának tekinthetőek. E szempontból három követelményt kell figyelembe venni: — a diszkrimináció minden formájának elkerülése, — a kisebbségi jogok „lefordítása” pedagógiai tartalmakra (például nyelv és kultúra elsajátítása, szabad identitásválasztás stb.), — az oktatási rendszeren belüli előrejutás esélyegyenlősége. Mindezek alapján hátrányos megkülönböztetésnek tekintjük a következőket: — az oktatási rendszer esélyegyenlőséget korlátozó sajátosságait, — inadekvát és hátrányos oktatásszervezési megoldásokat, — inadekvát és hátrányos pedagógiai gyakorlatokat. A közoktatásban fellelhető különböző hátrányos megkülönböztetésnek minősíthető gyakorlat a magyarországi kisebbségi csoportok nem mindegyikét vagy nem azonos módon sújtja. A tipizálható problémák alapján a kisebbségekhez tartozó tanulók három csoportja különíthető el: — iskolarendszerű kisebbségi oktatásban részt vevő tanulók, — iskolarendszerű oktatásban részt vevő cigány tanulók, — iskolarendszerű oktatással nem rendelkező kisebbségi csoportokhoz tartozó tanulók. A „nagyobb” nemzeti kisebbségekhez (horvátok, németek, szlovákok, románok) tartozó tanulók a települési önkormányzatok által fenntartott oktatási intézményekben kisebbségi programokban vesznek részt. Mivel e csoportok nem „látható” (külső jegyek alapján felismerhető) kisebbségek, a kisebbségi programban részt vevő tanulókat tekintjük a kisebbségi csoporthoz tartozó tanulónak. A cigány tanulók ilyen látható, erőteljesen megkülönböztethető csoporthoz tartoznak, e tanulóknak csupán egy része vesz részt felzárkóztató kisebbségi programokban. A „kisebb” nemzeti kisebbségekhez tartozó tanulók többnyire nem kisebbségi közoktatási intézményekben tanulnak, de kisebbségi oktatásuk jellemzően ún. vasárnapi iskolákban, tanfolyamszerűen valósul meg.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes